### Resumé

Forvaltningen har modtaget nedrivningsansøgninger for to murede transformatortårne.

Bygningerne er ikke udpeget som bevaringsværdige, men transformatortårne vurderes at være et historisk vigtigt levn i byer og landskaber.

Forvaltningen foreslår, at udvalget drøfter eventuelle tiltag for at udpege bevaringsværdige transformatortårne.

### Sagsfremstilling

Forvaltningen har modtaget nedrivningsansøgninger for to murede transformatortårne.

#### Transformatortårne

Som behovet for elektricitet steg gennem første halvdel af 1900-tallet blev strømforsyningen omlagt til vekselstrøm, der kunne transporteres via luftledninger over større afstande. Transformatortårne er en bygning hvori elektrisk spænding transformeres, så den kan anvendes af forbrugerne i nærområdet.

Der findes mange forskellige udgaver af transformatortårne, både i stål og mursten - hvor nogle murede transformatortårne blev opført med fine bygningsdetaljer. Transformatortårnene er sædvanligvis ens i lokalområder, idet de har været opført af det samme selskab. Derfor kan man se fælles træk i lokalområder, hvor transformatortårnene går igen i flere landsbyer.

På Børkop-egnen ses flere transformatortårne der oprindelig har været ens ved opførelsen. Det murede tårn ligner næsten et lille kirketårn, med enkle detaljer i murværk og vindueshuller.

![Foto](data:image/jpeg;base64...)

Figur 1. Foto af nu nedrevet transformatortårn ved [adresse] ved Jelling. Tårnets funktion er afløst af den grønne bygning i metal ved siden af.

Mange af bygningerne er blevet overflødige efter at de lokale forsyningsnet gik fra luftledninger til nedgravede el-ledninger. I flere tilfælde er transformatortårnene overgået fra el-selskabet. til ejendommens ejer og skal derfor også vedligeholdes af denne..

Mange transformatortårne er med tiden blevet nedrevet, mens der ses eksempler på, at de nogle steder udnyttes til nye formål. Nogle steder har udnyttet tårnene til små udstillinger med f.eks. oplysninger om nærområdet eller om historiske begivenheder. I [adresse] er byen gået sammen om danne Foreningen Gårslev Transformertårn med henblik på at bevare transformatortårnet ved [adresse]. Her er udstillinger, bogbyttebiks mm. og der er etableret en terrasse ved tårnet til madpakkeplads.

#### Nedrivningsansøgning

To forskellige ejere af transformatortårne på Børkop-egnen har søgt om nedrivningstilladelse.

Transformatortårnene er ikke udpeget som bevaringsværdige og er heller ikke omfattet af kulturmiljøudpegninger. Det vil sige, at der ikke er taget stilling til, om der er ønske om at bevare bygningerne. Vejle Kommune har ikke en registrering af transformatortårnene eller et overblik over, hvor i landskabet og byerne de stadig findes.

De to transformatortårne ser ud til at have været bygget ens. Tårnet på Industrivej er efterfølgende ombygget i facaden, og der er dermed forsvundet detaljer i murværket. Det ser umiddelbart ud til, at der findes flere transformatortårne i samme byggestil i lokalområdet. Herunder ved Gauerslund Skole.

![Foto](data:image/jpeg;base64...)         ![Foto](data:image/jpeg;base64...)

Figur 2. Transformatortårn på [adresse] i Børkop.                             Figur 3. Transformatortårn på [adresse], ved [adresse].

Foto: Andreas Mathiasen                                                                                                   Foto: Andreas Mathiasen

#### Industrivej 103, Børkop

Transformatortårnet er placeret på en erhvervsejendom, omgivet af erhvervsbygninger, og er ikke synligt fra offentlig vej.

#### Løballevej 1, [adresse]

Transformatortårnet er placeret ved den sydlige indkørsel til [adresse] og er dermed synligt fra offentlig vej.

#### Nedrivningstilladelse

Hvis kommunen ikke ønsker at give lov til nedrivning, skal den nedlægge et forbud mod nedrivningen efter planlovens § 14. Hvis kommunen vælger at nedlægge forbud mod nedrivning, er den forpligtet til inden for et år at offentliggøre et lokalplanforslag for ejendommen, der indeholder bevarende bestemmelser for bygningen.

#### [adresse] udtalelse

De funktionsløse transformatortårne var tidligt et emne, som det tidligere [adresse] for [adresse] tog op. Kulturmiljørådet anbefalede at en større andel af transformatortårnene burde bevares. Det er Oskar Østergaard opfattelse at transformatortårne mange steder udgør væsentlige kulturhistoriske elementer, også uden for de egentlige udpegede kulturmiljøer.

Museet udtaler, at transformatortårnene bevares bedst, hvis de kan gives en ny funktion.

#### Gennemgang af transformatortårne

Der kan foretages en screening af de endnu eksisterende transformatortårne i landskabet i Vejle Kommune. På baggrund af denne kan der tages stilling til, om der skal udarbejdes en konkret registrering med vurderinger om arkitektur, tilstand og synlighed i offentligheden. Ud fra en sådan registrering kan det være lettere at tage stilling til, om der er bestemte transformatortårne der ønskes bevaret.

### Klima og resiliensvurdering

Ikke relevant.

### Sagens videre forløb

Sagen behandles alene af Teknisk Udvalg.

### Indstilling Teknik- og Miljødirektøren indstiller,

**at** Teknisk Udvalg drøfter, om der skal igangsættes tiltag med henblik på bevaring af de to transformatortårne, og

**at** Teknisk udvalg drøfter, om der skal igangsættes tiltag med henblik på registrering og bevaring af øvrige transformatortårne i kommunen.

### Beslutning

Drøftet.